text: Mountainbiker stabil efter operation
  17 juli 2017 kl. 05.21
  Den 51-årige mountainbiker, der søndag kolliderede med et rådyr på Fanø, er opereret for sine skader. 
  Efter kollisionen med rådyret på Fanø blev den 51-årige mountainbiker fløjet til Odense Universitetshospital. Her blev han opereret efter at have perforeret sin ene lunge.
  Rådyrets opsats har ramt lungen, så manden kom alvorligt til skade.
  - Vi har netop været i kontakt med Odense Universitetshospital, som fortæller, at den 51-årige er blevet opereret for sine skader, fortæller vagtchef ved Syd- og Sønderjyllands Politi, Mads Leervad Dammark, til TV SYD.
  - Hans tilstand er stabil, og han er uden for livsfare, tilføjer vagtchefen.
  Et rådyr sprang pludseligt ud foran manden, der cyklede på landevejen ved Sønderho på Fanø. Dyret ramte ham med sin opsats. 
  Ulykken skete kort efter kl. 17.00 søndag eftermiddag.
  
  